رواح

الرواح ولا لبرد الشايع هو مرض ڤيروسي كايعادي، ديال لمجرى التنفوسي لفوقاني لي كاياتر ب شكل لولاني على النسيج لخنوني التنفوسي (respiratory mucosa) ديال النيف، لحلق، الجيوب لمحاديين النيف، و لحنݣورة. لعلامات و لاعراض يقدرو يبانو ف مدة قصيرة بحال يوماين من مورا الدّوزان د لڤيروس. لي يقدرو يشملو لكحة، ضرّان لحلق، سيلان النيف، لعطيس، صداع الراس، و السخانة. ف لعادة الناس كايبراو ف سبعة حتى ل عشر يام، و لايني شي اعراض يقدرو يبقاو حتى ل تلاتة السيمانات. ف شي مرّات، الناس لي عندهم مشاكيل صحيين خرين يقدرو يديڤلوپيو لتيهاب الرية. كاين كتر من 200 سلالة ڤيروسية مورّطة ف تسباب الرواح، لڤيروسات النيفيين (rhinoviruses)، ڤيروسات كورونا، لڤيروسات لغدانيين (adenoviruses) و لڤيروسات لمصرانيين هوما الشايعين ݣاع بيناتهم. كايتفرّقو ف لهوا ولا ب شكل ماشي ديريكت ب لكونطاكط معا لاوبجيات لي ف لبيئة، هادشي كايتبعو الدّوزان ل لفم ولا النيف. لفاكتورات د الريسك منهم لمشيان ل لحَضانة، النعاس لقليل، و السطريس النفسي. لاعراض ف لغالب كايجيو ب سباب الستيجابة لمناعية د لكسدة ل لعدوى و ماشي ب سباب تخراب لانسيجة لي جاي من لڤيروسات. لاعراض د لانفلوانزا كايشبهو ل دوك د الرواح، وخا ف لعادة كايكونو مجهدين كتر و كايشملو ب شكل قل سيلان النيف. ماكاينة حتى جلبة ل الرواح. هادشي ب سباب الطفرة لمزروبة و التنواع لعريض د لڤيروسات لي كايديرو الرواح. لميطودات اللولانيين د لوقاية هوما غسيل ليدّين؛ ݣاعما يتمسو لعينين، النيف، ولا لفم ب يدّين مامغسولينش؛ و لبقو لبعيد على الناس لمراض. الناس كايتعتابرو كايعاديو مادام لاعراض باقيين حاضرين فيهم. شي براهن كايدعمو التخدام د لكمّامات. ماكاين حتى دوا (cure) ل الرواح، و لكن لاعراض يقدرو يتعالجو. الزنݣ يقدر ينقص ف لوقت و الشدّة د لاعراض يلا بدا يتخاد من مور لاكتيڤاسيو (onset) د لاعراض. الضروݣات اللاسطيرويديين مضادين اللتيهاب (NSAIDs) بحال لايبوپروفين (ibuprofen) يقدرو يعاونو معا التقصاح. لاونتيبيوتيكات وخا هاكداك، ماخصهومش يتخدّمو، حيتاش ݣاع الرواحات كايسببوهم ڤيروسات ف عوض لباكتيريات، و ماكاين حتى دليل مزيان بلي دوايات لكحة عندهم مفعولية. الرواح هو اكتر مرض كايعادي معاود عند بنادم. تحت الضروف لعاديين، لمتوسط د لبالغين كايجيهم الرواح جوج حتى ل تلاتة لخطرات ف لعام، ف لوقيتة لي لمتوسط د الطفال يقدرو يجيهم ستة حتى ل تمنية لخطرات. لعدوات كايطراو ب شكل شايع كتر ف فصل الشتا. هاد لعدوات كانو و مازال كاينين على طول التاريخ د بنادم. لعلامات و لاعراض. لاعراض النوعيين د الرواح منهم لكحبة، سيلان النيف، لعطيس، لبلوكاج النيفي (nasal congestion)، و ضرّان لحلق، شي مرّات كايكونو معاه حريق لعضلات، لعيا، صداع الراس، و خسران الشهية. الضران د لحلق كايكون حاضر ف جوايه 40٪ من لحالات، لكحة عند 50٪ من لحالات تقريباّ، و حريق لعضلات عند شي 50٪ من لحالات. عند لبالغين، السخانة ماكاتكونش حاضرة ب شكل عام و لايني كاتكون شايعة عند الطفال الصغار. لكحة ف لعادة خفيفة على ديك لي كاتكون مرافقة لانفلوانزا. ف لوقيتة لي لكحة و السخانة كايلمحو ل حتيمال زايد ل قيصان ب لانفلوانزا عند لبالغين، كاينة واحد لمشابهة كبيرة بين هاد الجوج حالات. واحد لعدد د لڤيروسات لي كايجيبو الرواح يقدرو عاوتاني يودّيو ل عدوات ب اعراض غايبين asymptomatic) infections). اللون ديال لخنونة ولا ليفراز النيفي يقدر يتبدل من لخضر الصافي ل لخضر مصفّر و ماكايلمّحش ل النوع د لفاكتور لي سبب لعدوى. التطوور د لمرض. الرواح ف لعادة كايبدا ب لعيا، واحد لحسان ب الرعدة، لعطيس، و صداع الراس، تابعو من مورا يوماين سيلان النيف و لكحة. لاعراض يقدرو يبداو وسط السطاش الساعة من مورا لقيصان و بشكل نوعي كايوصلو لدروة ديالهم يوماين ولا ربع يام من مورا لاكتيڤاسيو. ف لعادة لاعراض كايمشيو ف سبع يام حتى ل عشر يام، و لايني ف شي وحدين يقدرو يبقاو فيهم حتى ل تلاتة د السيمانات. لوقت لمتوسط د لكحة هو تمنطاش ليوم، و ف شي حالات الناس كايديڤلوپيو كحة مابعد ڤيروسية (post-viral cough) و لي تقدر تبقى مكمّلة من مورا ماتمشي لعدوى. عند الصغار، لكحة كاتبقى كتر من عشر يام ف 35–40٪ من لحالات و كاتكمّل كتر من 25 يوم ف 10٪ من لحالات. لسباب. لڤيروسات. الرواح واحد لعدوى د لمجرى التنفوسي لفوقاني لي يقدرو يسببوها بزاف د لڤيروسات لمنوعين. لمسبب الشايع كتر هو لڤيروس النيفي (rhinovirus) ب 30–80٪، واحد النوع د لڤيروس لپيكورني (picornavirus) ب 99 سيروتيپات (serotypes) معروفين. مسببات شايعين خرين د لڤيروسات منهم ڤيروسات كورونا، لڤيروسات لغدانيين (adenoviruses)، لڤيروسات لمصرانيين (enteroviruses)، لڤيروسات لپاراانفلوانزيين (parainfluenza) و لڤيروس التنفوسي لمخلوي لبنادمي (RSV). ف لغالب كايكون حاضر كتر من ڤيروس واحد. ف الطوطال، كتر من 200 نوع د لڤيروسات كايترافقو معا الرواح. لمسبب لڤيروسي د شي رواحات (20–30٪) باقي مامعروفش. الدّوزان. ڤيروس الرواح كايدوز ف لعادة من لقطيرات لمهزوزين ف لهوا، لكونطاكط الديريكت معا لافرازات النيفيين لمْعديين، ولا لفوميطات (fomites-لاوبجيات لمقيوصين ب لڤيروس). اش من وسيلة ف هاد لوسايل كتر ف لاهمية، باقي مامضبوطش. كيف ما هو الحال معا ݣاع لمومريضات (pathogens) التنفوسيين، غير كايتفتارض بلي دازو من الرشات التنفوسيين (respiratory droplets)، واحد نسبة كبيرة كاتكون بلي دازو من لايروصول (aerosols) لمجموع ف لوقيتة د التنفوس الروتيني، لهدرة، و لغنا. لڤيروسات يقدرو ينجاو ل وقيتات مطوّلين ف لبيئة (كتر من 18 ساعة ب النسبة ل لڤيروس النيفي) و يمكن ليهم يتلݣطو من ليدّين د الناس باش ف اللخر يدخلو ل عينيهم ولا نيوفهم فين كاتوقع لعدوى. الدّوزان د لڤيروس من لحيوانات كايتعتابر مامحتاملش ب زايد؛ واحد النتيشار د عدوى ف لقاعدة لعلمية لبريطانية ف ݣزيرة اديلايد من بعد سبعطاشر سيمانة د لعزلة تشاف بلي سبابو الدّوزان من اوبجيات مقيوصين ل شي بنادم بلا اعراض (asymptomatic)، عوض كلاب لهاسكي لي حتى هوما كانو حاضرين ف لقاعدة. الدّوزان كايكون شايع ف لحَضانات و لمدارس حيتاش بزاف د الطفال كايكونو قراب ل بعضياتهم ب مناعة قليلة و ب صيفتهم طفال كايكون عندهم شوية د النقاوة (hygiene). هاد لعدوات من بعد كايدوزو ل ديورهم ل شي فراد خرين ف فاميلاتهم. ماكاين حتى شي دليل بلي لهوا لمروسيكلي ف وقيت الطيران التجاري، ميطود د الدّوزان. كايبان بلي الناس لي ݣالسين حدا بعضياتهم كايكونو ف ريسك كبر ل لعدوى. حوايج خرين. مناعة لقطيع (Herd immunity)، لي كاتخاد من لمراض لفايتين د ڤيروسات الرواح، كاتلعب دور موهيم ف لحدّان د النتيشار لڤيروسي، كيف ما كايتشاف ف النسمات الصغار ف لعمر لي عندهم موعدالات كبر ف لعدوات التنفوسيين. الضعف ف لوضيفة د لمناعة كايكون ريسك ل لمرض. النعاس لماكافيش و قلة لماكلة تربطو ب ريسك كبر ديال الديڤلوپمو د لعدوى من مورا الدّوزان د لڤيروس النيفي؛ هادشي كايرجع ل التاتيرات دياولهم على وضيفة لمناعة. الرضاعة د الصدر كاتقلل الريسك د لتيهاب لودن لموسّطة لمجهد (acute otitis media) و لعدوات د لمجرى التنفوسي التحتاني و مراض خرين. و كايتوصى بلي رضاعة الصدر خاص تبقى مكملة منين الطفل كايكون فيه الرواح. ف لعالم لمديڤلوپي، رضاعة الصدر ب راسها تقدر تكون ماكاتمنّعش ضد الرواح. لپاطوفيزيولوجيا. لاعراض د الرواح كايتشافو بلي مرتابطين ب شكل لولاني معا الستيجابة د لمناعة ل لڤيروس. لميكانيزم ديال هاد الستيجابة لمناعية كايضبط لڤيروس (virus-specific). متلاً، لڤيروس النيفي ف لعادة كايجي ب كونطاكط ديريكت؛ كايلصق ف لبشر على طريق ريسيپطورات ICAM-1 و ريسيپطور CDHR3 ب سباب ميكانيزمات مامعروفينش باش يزند الطليق د لوساطا اللتيهابيين (inflammatory mediators). هاد لوساطا اللتيهابيين من موراها كاينتجو لاعراض. ب شكل عام ماكايسببوش الضر ل النسيج الطلائي النيفي (nasal epithelium). لڤيروس التنفوسي لمخلوي (RSV)، ف الجيهة لخرة، كايتجمّع ب شي كونطاكط ديريكت ولا ف الرشات لمهزوزين ف لهوا. و من بعد كايتكاتر ف النيف و لحلق قبل ما يتفرّق ف لمجرى التنفوسي التحتاني. لڤيروس التنفوسي لمخلوي ماكايسببش الضر. ڤيروس لپاراانفلوانزا لبنادمي ف لعادة كايودي ل لتيهاب د النيف، لحلق، و و لقصيبات د لهوا. عند الدراري الصغار، منين كايقيص لقصبة د لهوا، يقدر يدير لاعراض د لخانوق (croup)، ب سباب لقد الصغير د لمجاري د لهوا نتاعهوم. التشخيص. التفراز بين عدوات لمجرى التنفوسي لفوقاني مبني ب شكل شامل على لموطع د لاعراض، معا الرواح كايقيص ب شكل ساسي النيف (لتيهاب النيف)، لحلق (لتيهاب لحلق)، و الرية (لتيهاب لقصيبات). يقدر يكون واحد التداخول موهيم، و يقدر يتقاص كتر من موطع. التشخيص الداتي كايكون ب شكل معاود. لعزلة د لعامل لڤيروسي نادراً فاش كاتدار، و ب شكل عام مايمكنش تعرف النوع د لڤيروس من لاعراض. لوقاية. لوسايل لي بوحدهم نافعين ف التقلال من النتيشار د الرواح هوما التيخادات لملموسين و لمهندسين بحال الطيكنيكات الصحاح د غسيل ليدّين، الريسپيراطورات، و التحسان ف لكاليطي د لهوا وسط الدار. ف لبيئة د التهلية الصحية (healthcare)، الطابليات و الصباعيات لي كايتلاحو حتى هوما كايتخدّمو. التنبيهات على الرشات (droplets) ماكايحاميوش ب شكل معوّل عليه من لايروصولات لمحمّلين ب الرواح. ف عوض هادشي، كايكونو التنبيهات على لمسائيل د لهوا بحال، الريسپيراطوات، مجاري التهوية، و لفيلطرات د هيپا/ هاي ميرڤ (HEPA/high MERV)، لي هوما بوحديتهم لحماية لموتوقة ضد لايروصولات لمحمّلين ب الرواح. لعزلة و لكارونتين (quarantine) ماكايتخدّموش ما حد لمرض منتاشر ب شكل عريض و لاعراض مامضبوطينش. ماكاينة حتى شي جلبة على قبل باش تمنع من الرواح. الجليب بيّن بلي هو صعيب حيتاش هادشي كايشمل بزاف د لڤيروسات لي كايطّفّرو (mutate) دغيا. عليها، الصنيع د شي جلبة ب مفعولية كبيرة، مامحتاملش ب شكل زايد. كايبان بلي غسيل ليدّين لمنتاضم عندو تاتير ف تقلال الدّوزان د ڤيروسات الرواح، ب لاخص عند الطفال. واش الزيادة د مضادات لڤيروسات ولا مضاضات لباكتيريا ل غسيل ليدّين لعادي كاتعطي نفع كبر، باقي مامعروفش. اللباس د لكمامات منين شي حد كايكون حدا الناس لي معديين يقدر يكون نافع؛ وخا هاكداك، ماكاينش شي دليل ب لقدر لكافي ف لحفاض على مباعدة جتيماعية كبر. ماواضحش واش مكملات الزنݣ كاياترو على حتيمالية لقيصان ب الرواح. لمداوية. لمداوية د الرواح كاتشمل ف الساس الدوايات و لعلاجات لخرين على قبل تخفاف لاعراض. لخودان د بزاف د الراحة، شريب السوايل على قبل لمحافضة على ليدراسيو (hydration)، و التمضميض ب لما الدافي و لمالح هوما تيخادات معقولين على قبل لمحافضة. وخا هاكداك، بزاف من النفع لي ف الدوايات د لاعراض، جاي من تاتير لپلاصيبو (placebo effect). على حساب 2010، حتى دوا ولا وصفة عشوبية ما بيّنو ب شكل قاطع النفع ديالهم ف تقصار مدّة لعدوى. مداوية د لاعراض. لعلاجات لي يقدرو يعاونو ف لاعراض منهم دوايات التقصاح و الدوايات د السخانة بحال لايبوپروفين (ibuprofen) و لاسيطامينوفين (acetaminophen) (پاراسيطامول). غير هو، ماواضحش واش لاسيطامينوفين كايعاون ف لاعراض. مامعروفش واش دوايات لكحبة بلا وصفة طبية عندهم مفعولية على ود لمداوية د شي كحبة مجهدة. دوايات لكحبة ماكايتنصحش ب التخدام ديالهم عند الطفال ب سباب نقصان لبراهين لي كايدعمو لمفعولية ديالهم، و الضر لمحتامل ديالهم. ف 2009، كانادا كبلات التخدام د دوايات لكحبة و الرواح لي بلا وصفة طبية عند الطفال تحت ست سنين ب سباب لخوف من ريسكات محتاملين و منافع مامتبوتينش. التخدام لمامݣادش ديال الديكسطروميطورفان (dextromethorphan) (دوا د لكحة كاين بلا وصفة طبية) ودّى ل لمنع ديالو ف شلّا بلدان. لكورتيكوييدات الداخلين النيف (Intranasal corticosteroids) ماتصابوش بلي فيهم النفع ل الرواح. عند لبالغين، لمادى لقصير د تخدام ديكونجيسطوات النيفيين (nasal decongestants) يقدر يكون عندهم نفع قليل. مضادات لهيسطامين (Antihistamines) يقدرو يحسنو لاعراض ف النهار اللول ولا الجاوج؛ وخا هاكداك، ماكاينش شي نفع طويل لمادى و عندهم تاتيرات عكسيين بحال الدوخة. ديكونجيسطوات خرين بحال سودوئيفيدرين (pseudoephedrine) كايبان بلي عندهم مفعولية عند لبالغين. التخلاط د لمسكنات لفمّيين (oral analgesics)، مضادات لهيسطامين، و الديكونجيسطوات ب شكل عام عندهم مفعولية عند الطفال لكبار و لبالغين. الرشان د لايپاطروپيوم النيفي (Ipratropium nasal) يقدر يخفف لاعراض د سيلان النيف و لايني عندو تاتير قليل على لخنيق د النيف. لايپاطروپيوم يقدر عاوتاني يعاون معا لكحة عند لبالغين. السلامة و لمفعولية ديال تخدام الديكونجيسطوات النيفيين ل الطفال باقي ماواضحش. ب سباب نقص الديراسات، مامعروفش واش شريب سوايل كايحسن لاعراض ولا كايقصر لمرض التنفوسي. على حساب 2017، مابانش شي نفع د لهوا لمسخّن و لي فيه ليميديتي، بحال لي ف ماكينة راينو ثورم (RhinoTherm). واحد الديراسة لقات بلي لپوماضا د تدلاك الصدر كاتعطي واحد التخفاف د لكحبة الليلية، لبلوكاج د النيف، و النعاس الصعيب. شي خوبارا ماكاينصحوش ب لانطريما فيزيك يلا كانو لاعراض بحال السخانة، قطيع اللحم واسع النطاق ولا لعيا. كايتشاف بلي هانية يتدارو انطرينموات خفاف يلا كانو لاعراض مافايتينش الراس، بحال سيلان النيف، لبلوكاج النيفي، لعطيس، ولا ضران لحلق خفيف. كاين واحد لموعتاقاد شعبي بلي شريب شي مشروب سخون يقدر يعاون معا لاعراض د الرواح، و لكن لبراهن لي غايدعمو هادشي، محدودين بزاف. اونتيبيوتيكات و مضادات لڤيروسات. لاونتيبيوتيكات ماعندهم حتى مفعول ضد لعدوات لڤيروسيين، بحال الرواح. ب سباب التاتيرات الجانبيين دياولهم، لاونتيبيوتيكات كايسببو الضر ب شكل عام و لكن وخا هاكداك مازال كايتوصفو ب شكل معاود وحدين من لسباب علاش لاونتيبيوتيكات مازال كايتوصفو ب شكل شايع منهم الشوفة لي واخدين عليهم الناس، الرغبة د الطبا ف لمعاونة، و الصعوبة ف طريد لمضاعفات لي كايتݣيداو من لاونتيبيوتيكات. ماكاينش حتى ضروݣ مضاد د لڤيروسات عندو مفعول ضد الرواح وخا شي ابحات قبليين وراو شي منافع. الزنݣ. لمكملات د الزنݣ يقدرو يقصرو لمدّة د الرواح حتى ل 33٪ و كاينقصو ف الجهد د لاعراض يلا بداو يتخادو وسط ال24 ساعة مورا لاكنيڤاسيو د لاعراض. شي وصفات د الزنݣ تحطو نيشان وسط النيف ودّاو ل خسران حاسة الشمّان. واحد الريڤيو د عام 2017 مانصحش ب تخدام الزنݣ على قبل الرواح ل بزاف د لاسباب؛ ف لوقيتة لي واحد الريڤيو د عام 2017 و 2018 نصح ب تخدام الزنݣ، و لايني طلب عاوتاني يتدارو ابحات كتر على هاد لموضوع. الطب لبديل. ف لوقيتة لي كاينين بزاف د الدوايات د الطب لبديل و الطب لعشوبي الشينوي مفتارضين بلي كايداويو الرواح، ماكاينينش شي براهن علميين كافيين لي كايدعمو تخدامهم. على حساب 2015، كاينين براهن ضعاف لي كايسوپيرطيو غسيل النيف (nasal irrigation) ب محلول لملحة (saline). ماكاينش شي دليل قاطع بلي لمستخرجات د النبات لي من لقنفوديات (Echinacea) ولا التومة كايعطيو شي نفع فيه معنى ف لمداوية ولا لوقاية من الرواح. لڤيطامينات سي و دي. لمكمل ديال لڤيطامين سي ماكاياترش على وقوع الرواح، و لكن يقدر ينقص من لمدّة ديالو يلا تخاد ب شكل مݣاد و منتاضم. ماكاينش شي دليل قاطع بلي مكمل ڤيطامين دي ايفيكاص ف لوقاية ولا لمداوية ديال عدوات لمجرى التنفوسي. التنبؤ. ب شكل عام الرواح كايكون معتادل و محدود داتياً و جل لاعراض كايوليو حسن ف ضرف سيمانة ب شكل عام. عند الصغار، النص د لحالات براو ف 10 يام و ب نسبة 90٪ ف 15 ليوم. لمضاعفات الشداد، يلا طراو، كايكونو ف لعادة عند لكبار بزاف ف لعمر، الصغار بزاف ف لعمر، ولا دوك لي عندهم التلباد لمناعي (immunosuppressed). لعدوات لباكتيريين التانويين يقدرو يوقعو و كايجيبو لتيهاب الجياب النيفيين (sinusitis)، لتيهاب لبلعوم (pharyngitis)، و لتيهاب لودن (ear infection). كايتقدّر بلي لتيهاب الجياب النيفيين كاين ف 8٪ و لتيهاب لودن ف 30٪ د لحالات. ايپيديمولوجيا. الرواح هو اكتر مرض بنادمي ف الشيعان و كايقيص الناس ف ݣاع قنات الدنيا. لبالغين نورمالمو كايجيهم جوج حتى ل تلاتة الضربات د لبرد سنوياً، و الطفال يقدر يجيهم ستة حتى ل عشرة لخطرات ف لعام (و حتى ل طناش لمرّة ف لعام عند طفال لي كايقراو). لموعدالات د ل عدوات لعَرَضيين كايتزادو ف الشرّاف ب سباب نقصان لمناعة. الجو. كاينة واحد لفكرة غالطة شايعة هي لواحد يقدر "يضربو لبرد/الرواح" غير حيت دوّز وقت طويل ف الجو لبارد. وخا دبا معروف بلي لبرد هو عدوى ڤيروسية، النتيشار د بزاف من هاد لڤيروسات كايكون بصح موسمي، لي كايوقع ب شكل معاود كتر ف وقيت الجو لبارد. السباب د لموسمية (seasonality) باقي ماتضبطش ب شكل قطعي. التفسيرات لمحتاملين يقدرو يشملو التبدالات ف السيسطيم التنفوسي الجايين من درجات لحرارة لباردة، نقصان الستيجابة لمناعية، و ليميديتي لقليلة لي كاتسبب واحد الزيادة ف موعدالات الدّوزان لڤيروسي، واقيلا ب سباب لهوا الناشف لي كايخلّي الرشّات لمڤروْسين الصغار يتفرّقو كتر و يبقاو ف لهوا ل وقيتة طوْل. لموسمية لواضحة تقدر عاوتاني تكون ب سباب عوامل جتيماعيين، بحال الناس لي كايدوزو وقت كتر ف الدار حدا الناس لمعديين، و ب لاخص الطفال وسط لمدراسة. وخا التعراض لعادي ل لبرد ماكايزيدش الريسك د شي حد ل لعدوى، التعراض الشديد كايودّي ل نقصان موهيم ف درجة حرارة لكسدة (ليپوطيرميا-hyothermia) تقدر تحط لواحد ف شي ريسك كبر باش يضربو الرواح: وخا هادشي فيه اللغيط و النقاش مازال ضاير، لاغلابية د لبراهن كاتنعّت بلي تقدر تكون واحد لمحسوسية (susceptibility) ل لعدوى. التاريخ. ف لوقيتة لي لمسبب د الرواح تّعرف ف لخمسينات د لقرن لفايت، لمرض بان بلي كان معا لبشرية من التاريخ لبدياني ديالها. لاعراض و لمداوية ديالو توصفو ف بردية ايبيرس (Ebers papyrus) د مصر لقديمة، لي هو اقدم طيكسط طبي باقي موجود، تكتب قبل من لقرن 16 ما قبل التاريخ. السمية "برد" ولات مقرونة ب هاد لمرض حيتاش كاينة واحد لمشابهة بينات لاعراض ديال الرواح معا لاعراض د التعراض ل الجو لبارد. التوجيهات د لبحت. مضادات لڤيروسات تطيسطاو على قبل لمفعولية ضد الرواح؛ على حساب 2009، حتى مضاد فيهم ماتصاب عندو مفعول و تسمح ب تخدامو. كاينين شي تجارب على الضروݣ لمضاض ڤيروسي پليكوناريل (pleconaril) لي بيّن واحد التاتير واعد ضد لڤيروسات لپيكورنيين (picornaviruses) كيفهم كيف التجارب على ضروݣ BTA-798. لفورم لفمّية د پليكوناريل كانو فيها مشاكيل د السلامة و واحد لفورم ايروصول مازالين كايتدرسو. الجينومات ديال ݣاع سلالات لڤيروسات النيفيين لمعروفين تسلسلو. التاتير لموجتماعي. التاتير لقتيصادي د الرواح مامفهومش مزيان ف جل قنات لعالم. ف ميريكان، الرواح ودّى ل 75–100 مليون د الزيارات د الطبيب ف لعام ب قدر تقديري ديال 7. 7 مليار ضولار ف لعام. لمراكنة كايخسرو 2. 9 مليار ف الضروݣات لي موفرين بلا وصفة طبية و 400 مليون ضولار خرة على الدوايات لي ب لوصفة الطبية على قبل تخفاف لاعراض. كتر من التلت د الناس لي شافو شي دوكتور خداو وصفة طبية د شي اونتيبيوتيك، لي عندو مضاعفات على لمقاومة لاونتيبيوتيكية. تقدّر بلي 22–189 نهار د لغياب ف لمدراسة ب شكل سنوي كانو ب سباب الرواح. كا حاصول، لوالدين غيّبو 126 مليون نهار د لخدمة باش يبقاو يقابلو ولادهم. منين هادشي كايتزاد ل ل150 مليون نهار د لخدمة من لموضفين لي ضربهم الرواح، التاتير لقتيصادي الطوطال د خسران لخدامي لمرتابطين ب الرواح فات 20 مليار ضولار ف لعام. هادشي كايمتل 40٪ د لوقت الضايع من لخدمة ف ميريكان.